สภาพอากาศสัปดาห์นี้ หลายพื้นที่มีฝนเพิ่มขึ้นโดยเฉพาะภาคตะวันออกเฉียงเหนือ ภาคใต้
นายสมควร ต้นจาน ผู้อำนวยการส่วนพยากรณ์อากาศกลาง กองพยากรณ์อากาศ กรมอุตุนิยมวิทยา เปิดเผยว่า ตั้งแต่วันนี้(12 ต.ค.64) เป็นต้นไป หลายพื้นที่ของประเทศไทยมีฝนเพิ่มขึ้น จากอิทธิพลล่องมรสุมพาดผ่านทั่วทุกภาคประกอบกับลมมรสุมตะวันตกเฉียงใต้ที่พัดปกคลุมมีกำลังแรงขึ้น และมีพายุโซนร้อน “คมปาซุ” อยู่ที่ทะเลจีนใต้ตอนบน โดยทิศทางการเคลื่อนตัวในวันนี้คาดว่าจะผ่านเกาะไหหลำ ประเทศจีน และเคลื่อนเข้าสู่ประเทศเวียดนามตอนบนในระยะต่อไป ส่งผลทำให้วันที่ 13-16 ตุลาคม 2564 หลายพื้นที่มีปริมาณฝนร้อยละ 60-70 ของพื้นที่ โดยภาคตะวันออกเฉียงเหนือมีฝนตกหนักถึงหนักมากบางแห่งที่จังหวัดหนองคาย บึงกาฬ นครพนม สกลนครและมุกดาหาร ขณะที่ภาคตะวันออก มีฝนตกหนักที่จังหวัดระยอง จันทบุรีและตราด ส่วนภาคใต้ ปริมาณฝนร้อยละ 40-60 ของพื้นที่ มีฝนตกหนักที่จังหวัดระนอง พังงา และภูเก็ต  ขอให้ประชาชนในพื้นที่เสี่ยงภัยเฝ้าระวังฝนตกหนักสะสม ซึ่งหลังจากวันที่ 17 ตุลาคมเป็นต้นไปปริมาณฝนจะเริ่มลดลงผู้อำนวยการส่วนพยากรณ์อากาศกลาง กองพยากรณ์อากาศ กรมอุตุนิยมวิทยา กล่าวด้วยว่า สำหรับข้อกังวลปริมาณฝนที่ตกหนักในหลายพื้นที่ตลอดสัปดาห์นี้จะเพิ่มปริมาณน้ำในพื้นที่ที่ยังคงมีน้ำท่วมอยู่นั้น คาดว่าการกระจายตัวของฝนในระยะนี้ที่ภาคกลาง ภาคตะวันออกเฉียงเหนือ ภาคตะวันออกและภาคใต้ ปริมาณฝนยังคงมีการกระจายตัวค่อนข้างดี ขอให้ประชาชนติดตามสภาพอากาศจากกรมอุตุนิยมวิทยาอย่างใกล้ชิดที่เว็บไซต์ www.tmd.go.th